Britta Schall Holberg (V), 2010-04-22:
Det undrer mig, at Socialdemokratiet fremsætter dette beslutningsforslag, fordi vi jo i sidste måned behandlede og vedtog lov nr. 121, der bl.a. omhandlede netop kravet til en skolestørrelse på 32 elever.
Jeg synes altså, at vi anstændigvis må følge konsekvenserne af den regelændring, som vi foretog med det lovforslag, som vi alle sammen stemte for, inden vi begynder at lave yderligere ændringer, og før loven i øvrigt overhovedet er trådt i kraft.
Hvad angår indholdet af beslutningsforslaget om at hæve elevstørrelsen til 50, er jeg meget enig med den tidligere undervisningsminister, der for ikke ret lang tid siden, nemlig i forbindelse med behandlingen af L 121, sagde, at en markant stramning af kravet om skolestørrelse vil føre til lukning af rigtig mange friskoler.
Det er et udsagn, som den nuværende undervisningsminister lige har gentaget.
De 50 elever, som Socialdemokratiet nu foreslår, vil betyde, at næsten 50 friskoler kommer i klemme og må lukke.
Det svarer til 15 pct. af de frie skoler, og det vil Venstre under ingen omstændigheder være med til, også fordi det i høj grad er i landets yderdistrikter, skolelukningerne vil ramme, og dem vil vi i stedet gøre en del for at forbedre forholdene for.
Det vil vi ikke gøre ved at hæve elevtallet.
At forslaget også totalt vil ødelægge det tyske mindretal i Sønderjyllands muligheder for at lave deres egne skoler, gør kun forslaget endnu mere uspiseligt.
I den sammenhæng må vi ikke glemme de frie skolers berettigelse, at de skal være et reelt alternativ til den offentlige skole.
Med skærpede krav vil det ganske enkelt blive vanskeligere at starte en friskole, og det er måske det, Socialdemokratiet gerne vil have at det skal være.
Hvad angår det misbrug, som fru Antorini lige har talt om, at man kan lukke en skole og så lukke den op umiddelbart efter med et mindre antal elever, må jeg sige, at Dansk Friskoleforening fortæller, at de ikke kender til det problem.
Hvis fru Antorini vil lave denne ordning med en ny lovgivning for at løse et i virkeligheden tænkt problem, som der i øvrigt er taget højde for i den nuværende lovgivning, vil det i virkeligheden betyde, at det vil ramme samtlige skoler.
Til den bemærkning, der var for et øjeblik siden, vil jeg sige, at loven jo forhindrer det, som fru Antorini taler om.
Så vi må da se på det, hvis der er sket noget sådant. Hvad angår en ændring af tilsynsordningen, som også foreslås i beslutningsforslaget, synes jeg, vi skal lade friskolerne forsøge sig med den ordning, som Socialdemokratiet altså stemte for sidste år.
Friskolerne har været udsat for utallige ændringer netop på det her område, og jeg synes, vi skylder dem, at vi nu væbner os med tålmodighed og følger konsekvenserne af den model, som altså først træder i kraft den 1. august.
Socialdemokratiet var som sagt selv med til at stemme for denne ordning, og hvorfor så ændre den, allerede inden den overhovedet er implementeret?
Forløbet forud for den nys vedtagne tilsynsmodel og det nys vedtagne lovforslag vedrørende klassestørrelse og antal af elever har været præget af en længerevarende konstruktiv proces mellem skoleforeningen og politikerne, hvor vi i fællesskab fandt nogle gode løsninger.
Jeg vil ærlig talt
nu anbefale, at vi lader skolerne få ro til at arbejde og ikke farer ud og ændrer lovgivningen, inden den overhovedet er implementeret.
Venstre kan altså ikke støtte dette beslutningsforslag.
Vi kan derimod godt undre os over, at Socialdemokratiet fremsætter det, når vi lige har vedtaget to lovforslag, som Socialdemokratiet har stemt for, og som omhandler nøjagtig de samme problemer, som rejses her.